Творчыя калектывы, выканаўцы народнай музыкі, танцаў і песень ды майстры прыехалі на фестываль з раёнаў, якія знаходзяцца ў басейне Прыпяці (восем - з Гомельскай і тры - з Брэсцкай абласцей). Аўтэнтычная палеская музыка і спевы гучалі з галоўнай сцэны, міні-выступленні можна было пабачыць і на конкурсе падворкаў. Тут кожны раён прадстаўляў тое, чым ганарыцца найперш і што найбольш шануе ў сваёй гісторыі і этнаграфіі. Ахвотныя спрабавалі свае сілы ў вырабе чаўноў, ганчарнай справе, пляценні кошыкаў і ткацтве, а таксама каталіся на старадаўняй брычцы, практыкаваліся ў рыбнай лоўлі і тут жа маглі прыгатаваць смачную юшку.